

Številka: 0132-39/2024/3

Ljubljana, 11. februar 2025

**ZAPISNIK**

33. redne seje Sveta za radiodifuzijo (v nadaljevanju: Svet), ki je bila v torek, 7. januarja 2025, ob 17.00 uri v Ljubljani

Prisotni člani Sveta:

dr. Jurij Franc Tasič – predsednik,

Gorazd Škrabar – namestnik predsednika,

Jernej Markič,

Igor Vovk,

Rok Felicijan Pristovšek,

Matevž Vrhovšek (oddaljeno).

Prisotni iz vabljenih organov:

mag. Marko Mišmaš (direktor AKOS),

Tomaž Gorjanc (AKOS),

Teja Antončič (AKOS),

Janja Varšek (AKOS),

Mateja Grmek – sekretarka Sveta (AKOS),

dr. Blaž Mazi (Ministrstvo za kulturo),

Adem Skender (Ministrstvo za kulturo).

Predstavniki zainteresirane javnosti: predstavnika RTV Slovenija, predstavnik Next Media d.o.o., predstavnik RGL d.o.o.

Seja se je pričela ob 17.20 uri.

**Uvod:**

Sejo je vodil predsednik Sveta za radiodifuzijo, dr. Jurij Franc Tasič, ki je na začetku seje pozdravil vse prisotne ter uvodoma ugotovil, da je Svet ob prisotnosti petih članov sklepčen.

**K točki 1.: Določitev dnevnega reda 33. redne seje Sveta – predlog v sprejem**

**Sklep 1:**

**Potrdi se v sklicu predlagani dnevni red 33. redne seje Sveta za radiodifuzijo.**

**Potrjen dnevni red:**

1. **Določitev dnevnega reda 33. redne seje Sveta – predlog v sprejem;**
2. **Potrditev zapisnika 32. redne seje Sveta – predlog v sprejem;**
3. **Javni razpis za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije – obravnava;**
4. **Prejeta vloga družbe DOLENJSKI LIST Novo mesto, d.o.o., časopisno založniška družba za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe INFONET MEDIA, radijska produkcija, d.o.o. – v predhodno mnenje;**
5. **Razno.**

Sklep je bil sprejet soglasno s 5 glasovi članov Sveta ZA in 0 glasovi proti. 0 članov se je glasovanja vzdržalo.

*Ob 17.21 uri se je seji pridružil član Sveta za radiodifuzijo, g. Matevž Vrhovšek.*

**K točki 2.: Potrditev zapisnika 32. redne seje Sveta – predlog v sprejem**

Predsednik Sveta za radiodifuzijo je uvodoma povzel sprejete sklepe Sveta za radiodifuzijo na 32. redni seji Sveta in povabil prisotne člane k morebitnim pripombam. Posebne razprave k točki in pripomb na besedilo zapisnika ni bilo.

Predsednik Sveta je predlagal sprejetje naslednjega sklepa:

**Sklep 2:**

**Potrdi se zapisnik 32. redne seje Sveta za** **radiodifuzijo v predloženem besedilu.**

Sklep je bil sprejet soglasno s 6 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 3.: Javni razpis za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije – obravnava;**

Pri tej točki je predsednik najprej povzel, da iz poročila komisije izhaja, da je pogoje na drugem sklopu javnega razpisa izpolnjevalo le 19 ponudb ter da je Svet ponovno pregledal dokumentacijo s 26. redne seje Sveta ter pogoje in merila. Poudaril je, da naj bi šel razpis v smeri pridobitve atraktivnih programov, ki bodo prispevali k obogatitvi, kar je izhajalo tudi iz prošnje agencije z dne 20. 5. 2024. Svet si je želel čim več novih programov in ne ponavljanja iz FM. Pri tem je dejal, da se Svet s prvim sklopom strinja, medtem ko na drugem sklopu javnega razpisa ponudniki večinoma ne izpolnjujejo pričakovanj Sveta. Te izpolnjuje le pet do šest ponudnikov, pri ostalih pa gre za kopiranje programov, ki so na analogni radiodifuziji. Dejal je tudi, da s strani AKOS ni bilo predloga, kako bi pravno formalno Svet lahko podal predlog izbire zgolj na prvem sklopu javnega razpisa. Poudaril je, da je namestnik predsednika Sveta že na redni seji Sveta decembra 2024 izpostavil, da meni, da cilji razpisa niso izpolnjeni. Svet meni, da naj glede na to, da AKOS ni našel pravne formulacije, da se potrdi zgolj prvi sklop, AKOS nemudoma začne s ponovnim razpisom za prvi sklop, pri drugem sklopu pa naj se ponudnike opozori, da morajo priti z novimi idejami.

Namestnik predsednika je dodal, da na drugem sklopu javnega razpisa ni prave kvalitete in raznovrstnosti programov. Dejal je tudi, da meni, da ima AKOS pravno podlago, da razpis razveljavi in objavi novega. Želi si, da bi vsaj osem programov na prvem sklopu takoj zaživelo. Meni tudi, da je bilo glede razpisa morda premalo skomunicirano in da si marsikdo ni mogel zagotoviti pogojev, da bi na razpisu kandidiral, zaradi česar cilj ni bil dosežen.

Član Sveta, g. Markič, je dodal, da je Svet pogrešal tiste prijave, ki prvič vstopajo na radijski trg ter da razpis ni dosegel cilja, za katerega so si prizadevali.

Direktor AKOS je na navedeno pojasnil, da se je razpis R4 in R5 odpiral zaradi digitalizacije slovenskega radia, ki omogoča enakost med vsemi (tekmovanje s contentom), da imajo vsi enake možnosti, regulacija pa vstopi na trg, ko je anomalija, pri čemer je treba zagotoviti dovolj velik prostor za content. Pojasnil je tudi, da je AKOS na FM pripravljen ponuditi vse, kar je možno, vendar pa, da bodo tisti radii, ki bodo ostali na FM (z izjemo denimo lokalnih radiev), mrtvi, zato je treba spodbuditi digitalizacijo. Če bo interes, bodo pripravljeni tudi novi multipleksi, pripravljena bo tudi promocija DAB. Za specialni content in subvencioniranje le tega je pristojno ministrstvo, AKOS pa skrbi za enakost vseh. Dejal je tudi, da st R4 in R5 praktično že vzpostavljena.

Predstavnik Ministrstva za kulturo, g. Skender, je dejal, da je sama digitalizacija radia nujno potrebna, ker imamo z drugimi državami spore (npr. tožbe italijanskih radijskih postaj zaradi motenja), zato se želijo naši izdajatelji umikati iz FM. Menil je, da je treba trg spodbujati ter da poslušalci delajo selekcijo, Ministrstvo pa s svojimi podporami sofinancira programske vsebine ter da so programi posebnega pomena uspešen podaljšek RTV Slovenije. Meni, da je digitalizacija prihodnost in da se mora zgoditi čim prej. Dejal je tudi, da je frekvenčno območje omejen resurs in da digitalni radio omogoča več možnosti, več prostora ter da je to treba omogočiti tudi uporabnikom storitev. Menil je, da je pomembna dialektika, kar omogoča DAB. Predstavnik ministrstva, g. Mazi, je dejal, da si ne predstavlja, da bi izdajatelje zahteva po kvaliteti motivirala za DAB. S strani ministrstva je predstavnik dejal, da meni, da je javni interes samo distribucija, zakon pa ščiti poslušalce (npr. zaščita otrok …).

Predsednik Sveta je dejal, da se strinja z digitalizacijo, vendar pa, da Svet želi nove vsebine, ponudniki na drugem sklopu pa da so dali preslabe ponudbe (razen 4-5 ponudnikov).

Direktor AKOS je še pojasnil, da je razlika, ali si na FM, ki je omejen, ali na DAB na celotnem ozemlju, ki je pravi trg in da naj trg sam določa. G. Gorjanc je še dodal, da morajo biti programi takšni, da bodo na trgu lahko preživeli, imeli finančno zaledje.

Namestnik predsednika Sveta je še dejal, da so merila in kriteriji dobri, da pa ni ustrezno točkovanje. Dejal je tudi, da samo digitalizacija ni vse in da če je vse samo trg, da razpisa sploh ne bi potrebovali. Da ne moremo govoriti o razpisu, če se vse iz FM prestavi na DAB.

S strani AKOS je bilo nato pojasnjeno, da je prostora trenutno dovolj, da pa se gre postopno in da še ni dovolj omrežij. Prav tako, da je bil interes večji, kot je bilo prostora.

S strani Sveta je bilo predlagano tudi, da bi bil en član Sveta v komisiji za javni razpis, in bi si bili tako lahko bližje pri stališčih.

*Ob 18.17 se je seji pridružila zainteresirana javnost.*

S strani predstavnikov zainteresirane javnosti – RTV Slovenije – je bilo pojasnjeno, da imajo opremo dostavljeno, da gre za milijonsko investicijo in da čakajo le še vsebine. 10. aprila bo aktivno drugo omrežje. Dejala sta tudi, da kot RTV z vsebinami tokrat niso kandidirali. RTV je bil v dilemi, ali iti v razpis ali ne, in se je za razpis odločil zaradi izjemne zainteresiranosti. Pojasnjena je bila tudi ocena stroškov, kaj naj bi bilo v stroške zajeto in kdaj pričakujejo povrnitev investicije.

S strani predstavnikov zainteresirane javnosti – kandidati na razpisu – je bilo pojasnjeno, da bodo pravo vsebino razkrili šele, če bojo dobili digitalne pravice ter da še ne vejo, kako se bodo prijeli. Dejal je tudi, da meni, da če nekdo nima uspešnega koncepta, da ne bo šel v to, ker finančno to ne bi bilo vzdržno. Poudaril je, da je to tudi za radijce investicija, ki se jim bo šele kasneje povrnila. Drug predstavnik zainteresirane javnosti (kandidat) je dejal, da se želijo skoncentrirati na en trg z določenimi glasbenimi programi.

*Ob 18.33 so sejo zapustili predstavniki zainteresirane javnosti.*

Namestnik predsednika Sveta je dejal, da bi morala biti dva razpisa, ločeno za R4 in za R5 ter da bi bilo omrežje R4 zadostno. Meni, da jih na R5 ¾ ne bo preživelo in da bo prazen. Dejal je tudi, da naj AKOS dela medijsko kampanjo glede DAB. Potekala je tudi krajša razprava.

*Ob 18.42 je Svet sejo prekinil.*

*Ob 18.58 je Svet nadaljeval sejo.*

Predsednik Sveta je dejal, da je Svet pretehtal različne vidike, vsebinske in stroškovne. Dejal je, da se Svet takoj strinja s prvim sklopom razpisa, če bo identičen trenutnemu razpisu za R4. Za R5 pa Svet želi, da se čim prej razpiše preostala mesta za 16 programov, pri čemer ne bi le polnili košare, ampak določili utež tako, da bi dali poudarek na kvaliteti. Namestnik predsednika je dejal, da mu je žal za ekonomski vidik, da pa zanj prevlada vsebinski, saj si želijo nove vsebine in nove poglede.

Po razpravi je predsednik Sveta predlagal sprejetje naslednjega sklepa:

**Sklep 3:**

**Svet za radiodifuzijo komisiji ne daje soglasja za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije.**

**Obrazložitev:**

Svet za radiodifuzijo (v nadaljnjem besedilu: Svet) je od komisije za vodenje javnega razpisa za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije prejel ponudbe, prispele na zadevni javni razpis, ter poročilo komisije o njihovem pregledu in oceni (dokument št. 0132-37/2024/1). Iz poročila komisije izhaja, da je na javni razpis prispelo skupno dvaintrideset (32) ponudb, in sicer devet (9) ponudb na prvi sklop javnega razpisa in triindvajset (23) ponudb na drugi sklop javnega razpisa. Iz poročila komisije izhaja, da je vseh devet ponudnikov na prvem sklopu izpolnjevalo vse predpisane pogoje, na drugem sklopu javnega razpisa pa je vse pogoje izpolnjevalo devetnajst (19) ponudb, ki jih je predložilo osem (8) ponudnikov.

V zvezi s predmetnim razpisom Svet pojasnjuje, da je Agencija na Svet naslovila prošnjo za soglasje k pogojem in merilom za javni razpis za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije št. 38141-3/2024/1 z dne 20. 5. 2024, v kateri je med drugim na strani 2 navedla »Na drugem sklopu so bile nujne določene prilagoditve, saj je javni razpis v tem delu namenjen novim programom. Prilagoditve se odražajo v prilagojenih pogojih za kandidiranje na javnem razpisu in v razpisnih omejitvah ter predvsem v prilagoditvi meril za ocenjevanje programov za izbirni postopek, ter iz njih izhajajočih zahtev. Agencija v tem delu daje večji poudarek pripravi ponudb, predvsem v delu, ki se navezuje na programsko ponudbo, s čimer poskuša zagotoviti, da bodo na razpisu izbrani atraktivni programi, ki bodo v čim večji meri prispevali k obogatitvi in popularizaciji prizemne radijske platforme. Izdajatelji izbranih programov pa bodo z odločbo o podelitvi pravic zavezani k razširjanju programov v skladu s svojimi ponudbami.« Prav tako je agencija v navedenem dopisu izrecno navedla, da je drugi sklop namenjen »novim radijskim programom, ki se prizemno še ne razširjajo.«

Kljub temu, da je Svet na svoji 26. redni seji 26. junija 2024 sprejel sklep, s katerim je potrdil Predlog pogojev in meril za javni razpis za podelitev štiriindvajsetih (24) pravic razširjanja radijskega programa v digitalni radiodifuzni tehniki na celotnem območju Republike Slovenije, pa po pregledu prejetih ponudb in poročila komisije Svet ugotavlja, da navedeni razpis na drugem sklopu ne zasleduje ciljev, ki jih je predstavila agencija v svojem dopisu z dne 20. 5. 2024 in kot so bili predstavljeni Svetu. Svet je namreč želel, da je drugi sklop razpisa namenjen novim, atraktivnim programom z bogato programsko ponudbo, kar bi prispevalo k novostim v radijskem prostoru, popularizaciji in širjenju digitalne radijske platforme, vendar pa večina prijavljenih programov na drugem sklopu ni bilo takih, temveč je bila večina programov kopiranje že obstoječih analognih programov. Tako na drugem sklopu ni bilo atraktivnih programov, ki bi v večji meri prispevali k obogatitvi in raznovrstnosti programov, s tem pa k popularizaciji digitalne prizemne radijske platforme, kar je bil cilj razpisa. Le približno 4 do 5 ponudnikov je izpolnjevalo pričakovanja Sveta, večina ponudnikov pa ne, s čimer cilji razpisa na tem sklopu niso bili izpolnjeni.

Svet je pri pripravi meril in pogojev za zadevni razpis, od Agencije dobil informacijo, da ne obstaja veliko zanimanja za pridobitev pravic razširjanja radijskega programa v digitalni radiodifuzni tehniki in da bomo lahko veseli, če bo podeljena polovica vseh možnih pravic za multipleksa R4 in R5. Ta informacija se je izkazala kot napačna in veseli smo, da obstaja veliko večje zanimanje za pridobitev pravic razširjanja radijskega programa v digitalni radiodifuzni tehniki, kot je trenutno možnosti na R4 in R5.

Na razpis so se prijavili tudi ponudniki, ki niso imeli dovoljenja za opravljanje radijske dejavnosti, ki ga po vpisu medija v razvid medijev, v skladu s 105. členom ZMed izda Agencija. Ponudniki so si morali dovoljenje za opravljanje radijske dejavnosti priskrbeti do začetka razpisa, čeprav je Svet zagovarjal stališče, da se ta rok podaljša do izteka roka za oddajo ponudb na zadevni javni razpis. Če bi Agencija upoštevala mnenje Sveta, bi bilo v drugem sklopu javnega razpisa verjetno več ponudb, ki bi izpolnjevale pogoje razpisa. Tako pa se postavlja vprašanje, koliko prijaviteljev zaradi pogoja, da morajo imeti dovoljenje za opravljanje radijske dejavnosti do začetka postopka javnega razpisa, ni oddalo potencialne ponudbe. Postavlja se tudi vprašanje ali so bili potencialni izdajatelji na primeren način obveščeni, da se pripravlja javni razpis za nove radijske postaje, ki se na analogni (FM) ali digitalni (DAB+) platformi še ne razširjajo. Zato Svet meni, da mora Agencija pri drugem sklopu novega javnega razpisa poskrbeti, da bodo eventualni izdajatelji z novimi programi, tako pravne kot fizične osebe, na primeren način obveščene v sredstvih javnega obveščanja (npr. kot sta radio in televizija), da se pripravlja nov javni razpis, ki bo namenjen izključno novim radijskim programom, ki se na analogni (FM) ali digitalni (DAB+) platformi še ne razširjajo. Na ta način se bodo lahko pravočasno vpisali v razvid medijev in priskrbeli dovoljenje za opravljanje radijske dejavnosti. Svet torej meni, da mora biti v drugem sklopu novega javnega razpisa možnost, da si potencialni novi izdajatelji priskrbijo dovoljenje za opravljanje radijske dejavnosti do izteka roka za oddajo ponudb.

Prav tako Svet meni, da bi bil bolj smiselno, da bi se namesto enega razpisa z dvema sklopoma, vodila dva ločena razpisa, in sicer en razpis za R4 in en razpis za R5. Svet namreč nima pripomb na prvi sklop razpisa za R4. Za R5 pa Svet meni, da točkovanje ni bilo ustrezno zastavljeno in da bi moralo biti pri ocenjevanju določeno točkovanje tako, da bi se zagotovili novi raznovrstni in atraktivni programi, vsebine in pogledi. Prav tako si Svet želi, da bi imeli za nove programe možnost prijave na razpis tudi tisti ponudniki, ki še niso vpisani v razvid medijev in nimajo dovoljenja za opravljanje radijske dejavnosti pa bi se v razvid medijev vpisali in pridobili dovoljenje za opravljanje radijske dejavnosti do datuma oddaje ponudb. Prav tako Svet meni, da bi moral biti v komisijo za pregled in ocenjevanje ponudb vključen en član Sveta, poleg tega lahko tudi predstavnik Ministrstva za kulturo, pri merilih pa bi bilo treba strokovno proučiti točkovanje. Javni razpis bi moral biti tudi bolj odmeven v splošni javnosti, da bi na radijski tg vstopali novi boljši ponudniki, ki bi si lahko pravočasno zagotovili pogoje.

Sedmi odstavek 50. člena Zakona o elektronskih komunikacijah (Uradni list RS, št. 130/22 in 18/23 – ZDU-1O; v nadaljnjem besedilu: ZEKom-2) določa, da lahko agencija, če je tako predvideno v razpisni dokumentaciji, do izdaje odločbe ali odločb o dodelitvi radijskih frekvenc razveljavi sklep iz prvega odstavka 50. člena ZEKom-2. Sklep o razveljavitvi agencija objavi v Uradnem listu Republike Slovenije. Svet ugotavlja, da je na strani 17 razpisne dokumentacije zapisano, da naslednje »Agencija si pridržuje pravico, da kadarkoli do izdaje odločb, s katerimi odloči o izbiri ponudnikov in izbranim ponudnikom podeli pravico razširjanja radijskega programa v digitalni radiodifuzni tehniki na celotnem območju Republike Slovenije na podlagi tega javnega razpisa, javni razpis razveljavi. Sklep o razveljavitvi javnega razpisa se objavi v Uradnem listu RS.« Glede na navedeno je Svet mnenja, da ima agencija možnost, da predmetni razpis razveljavi in razpis ponovi.

V skladu z vsem navedenim je Svet odločil, kot izhaja iz izreka tega sklepa.

Sklep je bil sprejet s 6 glasovi članov Sveta ZA in 0 glasovi proti. 0 članov se je glasovanja vzdržalo.

Po sprejemu sklepa so svetniki izrazili pričakovanje o obveščenosti glede nadaljnjih korakov s strani AKOS-a.

*Ob 19.16 so sejo zapustili predstavniki AKOS-a.*

**K točki 4.: Prejeta vloga družbe DOLENJSKI LIST Novo mesto, d.o.o., časopisno založniška družba za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe INFONET MEDIA, radijska produkcija, d.o.o. – v predhodno mnenje;**

Svet za radiodifuzijo (v nadaljnjem besedilu: Svet) je od Ministrstva za kulturo (v nadaljnjem besedilu: ministrstvo) dne 19. 12. 2024 prejel dopis in vlogo družbe DOLENJSKI LIST Novo mesto, d.o.o., časopisno založniška družba za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe INFONET MEDIA, radijska produkcija, d.o.o. Ministrstvo je v svojem dopisu v zvezi s predmetno vlogo navedlo, da gospodarska družba INFONET MEDIA, radijska produkcija, d.o.o., Stegne 11 B, 1000 Ljubljana, neposredno ni izdajateljica radijskega programa, vendar pa je udeležena v lastninski strukturi drugih družb, ki so izdajateljice radijskih programov in katerega seznam pošilja v prilogi. Ne glede na navedeno je ministrstvo Svet zaprosilo za predhodno mnenje v predmetni zadevi v skladu z določbami sedmega odstavka 58. člena v povezavi s 57. členom ZMed.

Po kratki razpravi je predsednik Sveta predlagal sprejetje naslednjega sklepa:

**Skep 4:**

**Svet za radiodifuzijo odločanje o mnenju k izdaji predhodnega soglasja vložniku, DOLENJSKI LIST Novo mesto, d.o.o., časopisno založniška družba za pridobitev več kot dvajset odstotkov lastninskega ali upravljavskega deleža oziroma deleža glasovalnih pravic v premoženju gospodarske družbe INFONET MEDIA, radijska produkcija, d.o.o. prestavi na prihodnjo sejo.**

Sklep je bil sprejet s 6 glasovi članov Sveta ZA in 0 glasovi proti. 0 članov se je glasovanja vzdržalo.

**K točki 5.: Razno.**

**5.1. Predlog ZMed-1**

Svet je na kratko razpravljal o predlogu ZMed-1, ki ga je Vlada Republike Slovenije sprejela dne 31. 12. 2024. Člani Sveta so se nato dogovorili, da podajo pripombe na sprejeti predlog ZMed-1 do dne 22. 1. 2025. Menijo tudi, da bi bilo treba že v zakon bolj natančno zapisati, do česa je Svet upravičen in do česa ni, ter da je zdaj priložnost, da se to uredi. Sprejete pripombe Sveta se pošljejo Ministrstvu za kulturo in Državnemu zboru, v vednost pa tudi STA in nekaterim drugim medijem.

**5.2: Izdelava pravnega menja**

Sekretarka Sveta je svetnike seznanila s prejetima ponudbama na povabila k oddaji ponudb za izdelavo pravnega mnenja, ki sta bili pridobljeni v skladu s sklepoma Sveta z dne 26. 11. 2024 in z dne 10. 12. 2024, sprejetima na 31. in 32. redni seji Sveta.

Namestnik predsednika Sveta je predlagal sprejetje naslednjega sklepa:

**Sklep 5:**

**Svet za radiodifuzijo za izdelavo pravnega mnenja potrjuje ponudnika, ki je oddal ekonomsko ugodnejšo ponudbo. Ponudnik tudi izpolnjuje pogoje za izdelavo pravnega mnenja.**

Sklep je bil sprejet s 5 glasovi članov Sveta ZA in 0 glasovi proti. 1 član se je glasovanja vzdržal.

**5.3 Posvet o uravnoteženem poročanju**

Svet želi 16. maja 2025 izvesti strokovni posvet o uravnoteženem poročanju v sodelovanju z Ministrstvom za kulturo. V ta namen so prisotni na kratko razpravljali o morebitnih udeležencih posveta.

Svet je pod točko 5. sprejel tudi sklepa o mesečnih nagradah in potnih stroških ter potrdil datum 34. redne seje.

Navedena sklepa pod to točko sta bila sprejeta soglasno s po 6 glasovi članov Sveta ZA in 0 glasovi proti. 0 članov se je glasovanja vzdržalo.

Seja se je zaključila ob 19.59.

Zapisnik pripravila:

Mateja Grmek dr. Jurij Franc Tasič

Sekretarka Sveta za radiodifuzijo Predsednik Sveta za radiodifuzijo

Vročiti:

* Ministrstvo za kulturo, Maistrova ulica 10, 1000 Ljubljana – po e-pošti;
* Agencija za komunikacijska omrežja in storitve RS, Stegne 7, 1000 Ljubljana – po e-pošti;
* javna objava na spletni strani Sveta za radiodifuzijo.